Når du lader elbilen hjemme vil kostnaden bli en del av fakturaen fra strømselskapet og netteieren din. Kostnaden er derfor avhengig av strømselskapet du har valgt og hvem som er nettselskapet ditt.
Strømselskap: Du betaler for antall kWh du bruker, så kostnaden for en kWh på det tidspunktet du lader er viktig. De fleste strømselskap gir deg en oversikt over prisen gjennom døgnet i deres app eller Min side.
Nettselskap: Nettselskapet kan du ikke velge, så her må du bare forholde deg til hvem du har. Noen nettselskap har en effektpris som gjør at dersom du bruker mye strøm på en gang så påvirker det prisen på all strøm du bruker. Du bør derfor planlegge ladingen så du ikke gjør det samtidig som du bruker platetopp, nettopp har dusjet så varmtvannstanken er i gang, og lignende. Derfor lader mange elbilen sin om natten.